**NÁRODNÁ RADA SLOVENSKEJ REPUBLIKY**

IX. volebné obdobie

**291**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony (ďalej len „návrh zákona“).

Účelom návrhu zákona je v nadväznosti na reálnu situáciu, resp. jej skutočnú hrozbu, ustanoviť na účel zabezpečenia núdzového prevádzkovania sústavy tepelných zariadení a zásobovania teplom na vymedzenom území v čase mimoriadnych okolností práva a povinnosti účastníkov právnych vzťahov, vrátane pôvodného držiteľa povolenia, vlastníka sústavy tepelných zariadení alebo jej časti, určeného držiteľa povolenia a odberateľa.

Cieľom je zabezpečiť kontinuitu zásobovania teplom a zabezpečenia prevádzky sústavy tepelných zariadení, ktoré by mohli utrpieť škodu, ak by došlo k ich odstaveniu a dlhodobému prerušeniu prevádzky, čo znamená aj následné dopady pre odberateľov tepla vo forme obmedzenia alebo prerušenia dodávky tepla. Takáto situácia by predstavovala ohrozenie bezpečnosti dodávok tepla a tým ohrozenie činnosti značnej časti bytových objektov, administratívnych, zdravotných, kultúrnych, školských a športových zariadení ako aj priemyselných odberateľov a vznik s tým súvisiacich škôd na zdraví, majetku a životnom prostredí.

V neposlednom rade je potrebné odvrátiť ohrozenie základných ľudských práv a slobôd, života a zdravia odberateľov tepla, ktorí majú uzavreté zmluvy na dodávku tepla, za ktoré riadne platia. Ohrozenie, resp. zastavenie, výroby a rozvodu tepla by viedlo k ohrozeniu, alebo porušeniu ich práv.

Na základe uvedených skutočností a z dôvodu, že v prípade, ak nedôjde k čo najskoršiemu schváleniu návrhu zákona, môže dôjsť k ohrozeniu základných ľudských práv a slobôd a bezpečnosti, je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o návrhu zákona.

V Bratislave 2. mája 2024

**Robert Fico**

predseda vlády Slovenskej republiky

**Denisa Saková**

podpredsedníčka vlády

 a ministerka hospodárstva Slovenskej republiky